《谢资政富公再以近诗见寄》
宋代·韩琦

惟公之所存，致后协二典。当入相天子，贤业遂大展。

万类随坯相，四时无盭舛。如保守一藩，疢甚斥和扁。

遂令康济功，郁抑未恢显。寄怀吟咏间，唯以道自遣。

公才如河源，浑浑日东演。洪涛奔巨海，万里纵倾卷。

小哉西北流，孰可议深浅。公思如天匠，春物归裁剸。

珍丛与奇葩，万态极婉娈。一一得天真，仿象困雕剪。

河源无时穷，天匠非世辨。湖为每成编，遂以贶罢软。

裸壤本无知，安足道文冕。俚耳固不通，乌用奏姑洗。

我实知公心，爱我久益腆。诱我进学勤，要在纳诸善。

我素荷公德，公教不敢践。讽诵复宗师，夙夜以自勉。

作者简介：韩琦（1008—1075年），字稚圭，自号赣叟，汉族，相州安阳（今属河南）人。北宋政治家、名将，天圣进士。初授将作监丞，历枢密直学士、陕西经略安抚副使、陕西四路经略安抚招讨使。与范仲淹共同防御西夏，名重一时，时称“韩范”。嘉祐元年（1056），任枢密使；三年，拜同中书门下平章事。英宗嗣位，拜右仆射，封魏国公。神宗立，拜司空兼侍中，出知相州、大名府等地。熙宁八年卒，年六十八。谥忠献。《宋史》有传。著有《安阳集》五十卷。《全宋词》录其词四首。